Փետրվարի 14-ին «Լույս» հիմնադրամը և Հայաստանի ամերիկյան համալսարանը բաց քննարկում կազմակերպեցին պարոն Ռասթի հետ` «Գործարար մշակույթի սերմանում համալսարանում․ մարտահրավերներ և հեռանկարներ» թեմայով։ Քննարկման սկզբում «Լույս» հիմնադրամի կրթական ծրագրի գործադիր տնօրեն Ժաքլին Կարաասլանյանը հակիրճ ներկայացրեց Հիմնադրամի գործունեությունն ու աշխարի զարգացման հետաքրքիր՝ գիտելիքահենք դինամիկան։ ՀԱՀ բնագիտության և ճարտարագիտության ֆակուլտետի դեկան պարոն Արամ Հաջյանը խոսեց ՀԱՀ հաջողված ծրագրերի և ձեռներեցության ինկուբատորի մասին։ Այս նախաբանից հետո պարոն Ռիչարդ Ռասթն ազդեցիկ ու հետաքրքիր զեկույց ներկայացրեց ութհարյուրամյա Քեմբրիջի համալսարանում ձևավորված ձեռներեցային մշակույթի մասին։ Որպես Հյուզ Հոլի խորհրդի անդամ, որը դինամիկ ակադեմիական միջավայր ունեցող քոլեջ է, Ռիչարդը հնարավորություն է ունեցել ոչ միայն ավելի լավ հասկանալու Քեմբրիջի ձեռներեցության մշակույթը, այլև 2014 թվականին հիմնել է Հյուզ Հոլի գործարար միությունը Hughes Hall Enterprise Society, որը խրախուսում է ուսանողներին հիմնել սեփական ընկերությունները։